ועדת החינוך, התרבות והספורט, כנסת 17, פרוטוקול מספר 290, 2007-10-29 11:00

מיכאל מלכיאור: אני מתכבד לפתוח את הישיבה.

מיכאל מלכיאור: אנחנו רוצים לדון במערכת החינוך בעיר טייבה.

מיכאל מלכיאור: אתם יודעים שיש שם בעיות בעיר טייבה בכלל, ובמערכת החינוך בפרט.

מיכאל מלכיאור: אנחנו לא נטפל בכל הנושא, ביקש ממני חבר הכנסת אחמד טיבי.

מיכאל מלכיאור: זה נושא חשוב.

מיכאל מלכיאור: אנחנו שמחים שהעלית את זה, אף על פי שאנחנו מאוד לא שמחים כשאנחנו קוראים ומודעים למצב, ואני מודה לך על שאתה העלית את זה.

מיכאל מלכיאור: הדיווחים שאנחנו מקבלים מטייבה הם חמורים מאוד, ואני מבין שזה לא הולך ומשתפר.

מיכאל מלכיאור: בכלל חלק גדול מהתלמידים שלנו מסתובבים ברחוב, אבל בטייבה זה לא קשור לשביתה, אלא הרבה מעבר לשביתה, ודווקא שם היה צריך לפחות לתת מסגרת נאותה של חינוך לילדים.

מיכאל מלכיאור: אז בואו נשמע על המצב, נראה מה אנחנו יכולים לעשות.

מיכאל מלכיאור: אני מבקש מחבר הכנסת אחמד טיבי, שיזם את הדיון, בבקשה.

אחמד טיבי: אני רוצה להודות לך אדוני היושב ראש על היענותך המהירה לבקשה הדחופה שלנו לדון בנושא מערכת החינוך בעיר טייבה, לאור המצוקה הקשה של בתי הספר.

אחמד טיבי: אני בהזמנת ועד ההורים בטייבה ערכנו סיור בכמה וכמה מבתי הספר בעיר, ועמדנו על המצב החמור בו נמצאים בתי ספר אלה.

אחמד טיבי: ראשית יש שביתה של הסייעות בגנים שבעטייה לפחות אלף תלמידים נמצאים בבית, מחוץ למסגרת חינוכית בית ספרית.

מיכאל מלכיאור: הגנים סגורים?

אחמד טיבי: הם סגורים מאז תחילת שנת הלימודים, בגלל שביתת הסייעות שנדמה לי שהן שובתות בגלל שהן לא מקבלות משכורת מגוף שנקרא העירייה שהוא גוף לא קיים בטייבה.

מיכאל מלכיאור: הן רוצות גם עבודה וגם משכורת?

מיכאל מלכיאור: אני חושב שהן מגזימות.

אחמד טיבי: בטייבה מי שעובד, לא אמור לקבל משכורת.

אחמד טיבי: זו העיר היחידה, יש אנשים ששלושים חודש עבדו בטייבה אדוני, פשוט לא קיבלו משכורת.

אחמד טיבי: זה דבר שמעל לבינתי.

אחמד טיבי: אז הבעיה הראשונה זה שביתה של סייעות, אלף תלמידים מחוץ לבתי הספר.

אחמד טיבי: הבעיה השנייה זה המצב הבטיחותי של חלק מבתי הספר.

אחמד טיבי: בחלק מבתי הספר המצב הבטיחותי מסוכן ביותר ויש הסבורים שבחלק מבתי הספר לא היתה צריכה להיפתח שנת הלימודים במצב הבטיחותי הקיים, והמצב התברואתי הלקוי מאוד.

אחמד טיבי: אני ביקרתי למשל בבית ספר עומר אבל חטב וגם בבית ספר אזהרה.

אחמד טיבי: ערימות של אשפה קיבלו את פנינו בכניסה לבית הספר.

אחמד טיבי: וזה מצב יומיומי.

אחמד טיבי: למה ערימות של אשפה, כי הרי התברואה בכל העיר לא עובדים, אין משכורות, האשפה ממלאת את הרחובות וגם את בתי הספר אדוני.

אחמד טיבי: בחלק מבתי הספר יש יותר מארבעים תלמידים בכיתה.

אחמד טיבי: זה דבר חמור ביותר.

אחמד טיבי: אגב זה מנוגד לתקנות.

אחמד טיבי: בחלק מבתי הספר אני ראיתי תלמיד יושב על כסא גבוה ושולחן נמוך, וכל הזמן עובד ככה.

אחמד טיבי: זה גורם לבעיות גב.

אחמד טיבי: או ההיפך, כסא נמוך, שולחן גבוה.

אחמד טיבי: לכן, אני מלא הערכה לרצון של התלמידים וההורים להמשיך גם במצב הבלתי נסבל הזה.

אחמד טיבי: מילה טובה מגיעה גם לוועד ההורים שמנהל מאבק ציבורי כדי לשפר את מעמד בתי הספר, ואני רוצה להודות להאני מנצור, יושב ראש ועדת ההורים בטייבה, ולמוחמד אמין ומוחמד מסארווה ידידי על המאבק הזה.

מיכאל מלכיאור: בתי הספר מתפקדים?

אחמד טיבי: אלף תלמידים נמצאים בבית, מצב תברואתי בטיחותי לקוי ביותר, וזה דורש התערבות.

אחמד טיבי: עכשיו, על מנת לא לנתק את זה מהקונטקס הרחב של העיר, בטייבה היתה עירייה, משרד הפנים פירק אותה, הביא לוועדה ממונה שבראשה עומד מפקד בית כלא לשעבר, שלמה טוויזר, איש ישראל ביתנו, שהוא האדם המתאים ביותר שבחר השר רוני בראון להביא לעיר טייבה כדי לפתור את בעיותיה.

מיכאל מלכיאור: הוא פה?

אחמד טיבי: לא, כי לא מכניסים אנשים עם אקדחים לכנסת.

אחמד טיבי: הוא אמר בראיון לעיתון: "אני הולך עם אקדח, ומי שמטייבה מתקרב אלי אני שולף ויורה בו על המקום".

אחמד טיבי: זה אמר ראש עיר ממונה במדינת ישראל, רק שתבין, והוא ממשיך להיות על כנו, אף אחד לא העיר לו הערה על ההערה הזאת.

אחמד טיבי: העובדים שובתים, ריתכו לו את העירייה, הוא לא נכנס, אין עירייה, אין גוף שנקרא עירייה.

אחמד טיבי: לפעמים הוא עושה ישיבות באחת מתחנות הדלק בטייבה, ככה בחוץ, מביא כמה אנשים שלו, כמה כלים שלו, הכוונה אנשים מטייבה שעוזרים לו נגד האינטרס הציבורי, ומנסה לסכסך אפילו בין העובדים נודע לי אתמול.

אחמד טיבי: בית המשפט קיבל צו זמני של משרד הפנים ביום חמישי לשלם משכורות לחודש.

אחמד טיבי: זה מצב בלתי ניתן לתפיסה איך ממשלת ישראל יכולה לסבול שיש עיר שמתנהלת כך, והמצב ממשיך להיות בלתי אנושי, בלתי מתקבל על הדעת, ובכל זאת היא לא עושה את מה שצריך לעשות.

אחמד טיבי: תודה אדוני.

מיכאל מלכיאור: טוב, אנחנו בטח נקבל תשובות ממשרד הפנים על הדבר הזה.

מיכאל מלכיאור: אבל רק נברר את הנקודה, על המצב הבטיחותי והתברואתי נדבר על זה, אבל קודם כל נושא של הגנים, אני רוצה להבין איך זה יכול להיות.

מיכאל מלכיאור: למה לא מקבלות הסייעות משכורת.

מיכאל מלכיאור: משרד החינוך יכול להסביר לנו את העניין?

מיכאל מלכיאור: הרי מערכת החינוך, הסייעות מועסקות על ידי העירייה.

קריאה: המורות מטעם משרד החינוך, הסייעות מטעם העירייה, ולפי תקנות משרד החינוך אסור לפתוח גן בלי סייעת.

מיכאל מלכיאור: זה לא כמו שאר הכספים, נגיד משרד הפנים שולח וזה באמת נכון.

מיכאל מלכיאור: לגבי משרד החינוך זה לא כך.

מיכאל מלכיאור: המורים קיבלו גם תמיד משכורות.

מיכאל מלכיאור: כל מה שמגיע ממשרד החינוך כן מגיע.

מיכאל מלכיאור: זה מה שנקרא כסף צבוע.

עווידה עבד אלג'באר: אכן היה צריך להיות שהכסף צבוע ויילך לייעודו אך לצערי גם החוק שנחקק בשנת 2000 בטייבה פרצו אותו, ולכן יש בעיה של משכורות של הסייעות וגם של שרתים.

עווידה עבד אלג'באר: כל הסייעים של בתי ספר בעצם לא קיבלו משכורות.

עווידה עבד אלג'באר: בגלל העיקולים שחלו על החשבון הזה.

מיכאל מלכיאור: סליחה אדוני, השרתים לדעתי מקבלים משכורת מהעירייה ולא ממשרד החינוך.

עווידה עבד אלג'באר: גם משרד החינוך.

עווידה עבד אלג'באר: שרתים בתי הספר, עוזרות גנים, סייעות, סייעות צמודות, סייעות כיתתיות, מזכירויות, הכל מקבלים ממשרד החינוך.

מיכאל מלכיאור: זה כסף לא צבוע?

עווידה עבד אלג'באר: היה צריך להיות צבוע לפי החוק, אבל בטייבה יש חוקים אחרים מאשר בישראל.

מיכאל מלכיאור: מאוד מעניין, אז מה אתם במשרד החינוך עושים?

כמאל עטילה: אין להם חשבון חסין מעיקולים כמו שאר היישובים, אני לא יודע למה, זו החלטה שלהם, לא של המשרד.

מיכאל מלכיאור: לא, אתם צריכים לדאוג שכסף שלכם עובר למטרה.

מיכאל מלכיאור: באיזה שעה צריך להגיע הנציג של המשרד?

אחמד טיבי: אין לנציג משרד החינוך מה לדבר, כי הם מחפים על כל מערכת החינוך בטייבה.

לילי פוקמונסקי: אני מהסתדרות המורים, מנהלת המחלקה לגננות.

לילי פוקמונסקי: ביקרתי בטייבה, ואכן מה שהם אומרים שגנים הם בתת מצב, זה בושה שילדים יגיעו לגנים כאלה, שגננות תעבודנה בתנאים האלה.

לילי פוקמונסקי: והשנה הם עבדו לפי ההסכמים שישה ימים עם הורים שהתחלפו כל יום, מתנדבים.

לילי פוקמונסקי: ובתום ששת הימים הגנים נסגרו כי מבחינה תברואתית זו פשוט סכנה שהילדים יבקרו בגנים.

מיכאל מלכיאור: אני רוצה להבין, אז מה הבעיה בגנים, זה בגלל המצב התברואתי או בגלל שאין סייעות?

לילי פוקמונסקי: בגלל שהסייעות לא עובדות בגנים, ההורים באים ומתנדבים להישאר בגן עם הגננת כדי להחזיק את הילדים, אבל לא ממלאים את תפקידה של הסייעת.

מיכאל מלכיאור: איזה תפקיד הם ממלאים?

לילי פוקמונסקי: ממלאים תפקיד של שמירה על הילדים.

לילי פוקמונסקי: הסייעת היא איש מקצוע בתחום שלה.

מיכאל מלכיאור: פתחו שישה ימים, ואחר כך?

לילי פוקמונסקי: הגנים נסגרו, קיבלו אישור מיוחד מהסתדרות המורים שבגנים שתימצא אמא שתהיה מוכנה לעבוד עד סוף השביתה יום יום ותמלא את תפקידה של הסייעת הגן ייפתח.

לילי פוקמונסקי: אבל אני מבינה שבתנאים שהגנים נמצאים היום זה בלתי אפשרי.

לילי פוקמונסקי: לא רק הסייעת חסרה.

לילי פוקמונסקי: אין תנאי עבודה בגנים האלה.

לילי פוקמונסקי: אין.

לילי פוקמונסקי: הבהרתי את זה.

מיכאל מלכיאור: רק עכשיו גיליתם שאין תנאי עבודה בטייבה?

לילי פוקמונסקי: לא, זה מטופל, מהתקופה שאני נכנסתי לתפקידי בהסתדרות המורים, באחד בינואר, אחד המקומות הראשונים שביקרתי בהם זה טייבה.

מיכאל מלכיאור: אבל אני מניח שאם זה תנאים לא תנאים שם זה לא דבר חדש.

לילי פוקמונסקי: נכון, אבל אין להם כסף לטפל כאשר יש חשמל בחוץ, מתקני גז בחצר, שזה מסוכן.

מיכאל מלכיאור: מתי מגיע המפקח?

מיכאל מלכיאור: אני אסגור את הישיבה.

מיכאל מלכיאור: אם משרד החינוך עד כדי כך מזלזל בכנסת ובסוגייה החמורה הזאת אז זה פשוט בושה וחרפה.

כמאל עטילה: ביררתי עם חשב המשרד.

כמאל עטילה: אין להם חשבון חינוך, וזה אחריות העירייה ולא אחריות המשרד.

כמאל עטילה: יש הודעה מהעירייה מלפני כמה חודשים, ובה הם מבקשים שלא להעביר כסף בכלל מהחינוך.

כמאל עטילה: יש מכתב רשמי של עיריית טייבה.

כמאל עטילה: הודעה שלהם רשמית, שהם אומרים לא להעביר כספים כי זה עובר לעיקולים.

כמאל עטילה: זה הודעה שלהם, עכשיו דיברתי עם החשב.

מיכאל מלכיאור: ובכל זאת אתם מעבירים?

כמאל עטילה: לא מעבירים, כי הם ביקשו.

כמאל עטילה: כל חודש הם אומרים לא להעביר.

מיכאל מלכיאור: אז אתם לא מעבירים כסף.

מיכאל מלכיאור: אז במקום לשלוח מכתב, למה לא פותחים את החשבון?

כמאל עטילה: זה באחריות העירייה לפתוח כמו כולם.

מיכאל מלכיאור: טוב, אני לא אשאל אותך, כי אתה לא מוסמך לענות.

מיכאל מלכיאור: אתה מנסה כמיטב יכולתך וזה נחמד, אבל אנחנו נצטרך לטפל בזה, אולי דרך יושבת ראש הכנסת או משהו כזה, כי לא יכול להיות שלא מגיע פה הנציג הבכיר.

מיכאל מלכיאור: אתה גם סגן היושב ראש, נכון?

מיכאל מלכיאור: זה פשוט לא יכול להיות.

טיבי מוחמד אמין: אני סגן יושב ראש ועד הורים מרכזי בטייבה.

טיבי מוחמד אמין: בתוך כל הסמטוחה שנמצאת בטייבה אני בקשר, גם כאיש חינוך, מורה בישראל, אני בקשר ישיר עם המפקחת על הגנים, וגם עם המפקח הכולל של משרד החינוך מר טארק אבו רג'לה.

טיבי מוחמד אמין: אני ניסיתי כל הזמן שגם בתי הספר יהיו פתוחים וגם הגנים יהיו פתוחים.

טיבי מוחמד אמין: טארק אבו רג'לה הבטיח להביא אישור שבתי הספר יעבדו עד שתים עשרה וחצי וגני הילדים יביאו להם אישור מיוחד.

טיבי מוחמד אמין: עדיין גבירתי אין שום אישור.

טיבי מוחמד אמין: מפילים את התיק על הגננות ועל מנהלי בתי הספר.

לילי פוקמונסקי: אני שלחתי.

טיבי מוחמד אמין: את אומרת שלחתי.

טיבי מוחמד אמין: אני ביקשתי ולא קיבלתי.

טיבי מוחמד אמין: אני אומר לך, אני ביקשתי ולא קיבלתי.

טיבי מוחמד אמין: וגם הוא סגר את הטלפון ולא עונה.

טיבי מוחמד אמין: לא היא ולא הוא.

כמאל עטילה: הגננות קיבלו את המסמך ממשרד החינוך.

כמאל עטילה: אולי אתה כהורה לא קיבלת, אבל משרד החינוך, טארק וגם הודה המפקחת על הגנים קיבלה עוד שלשום, ביום חמישי, את האישור של הסתדרות המורים.

כמאל עטילה: האישור אומר, קודם כל יש את התקנה מה עושים בזמן שהעוזרת או הסייעת נעדרת בגלל שביתה.

כמאל עטילה: ואחר כך היתה החלטה של הסתדרות המורים, במקרה של טייבה הגנים או הגננות יקבלו את התלמידים במקרה שיש הורה שמוכן להיות מתנדב ולחתום על טופס מיוחד לפי חוזר מנכ"ל שאכן יעבוד כל זמן השביתה, או אפילו הייתי, אני גם גמיש, נתתי גם יכול להיות שלושה שבועות ויותר.

מיכאל מלכיאור: אז למה סגור?

כמאל עטילה: יש בעיה תברואתית.

כמאל עטילה: לשניים יש בעייה שההורים לא מתנגדים אבל אין נכונות לרוב ההורים, אני לא מטיל אחריות אבל לפי התקנות אם יש הורים שמתנדבים הגנים ייפתחו.

כמאל עטילה: כל עוד שאין גנים, אני אומר לך כמחלקת חינוך גם וגם כנציג הסתדרות מורים, לא ייפתחו.

טיבי מוחמד אמין: אני גם בקיא בהסתדרות הגננות.

טיבי מוחמד אמין: אם האמא עובדת כל כך בליווי של כמה ימים טובים, של חודש, של חודשיים, של שלושה שבועות, אחר כך הילד מפתח תלות באמא הזאת.

טיבי מוחמד אמין: ואז אסור לפתח באמא הזאת תלות.

לילי פוקמונסקי: העניין הזה מסובך.

לילי פוקמונסקי: אנחנו כאיגוד מקצועי משתדלים שהורים לא יתנדבו בגני הילדים בגלל הבעייתיות שהורה שנמצא, גם כשהוא עוזב את הגן הוא מספר לכל העיר על הילד הזה או השני או השלישי.

לילי פוקמונסקי: פה, בגלל המצב המיוחד בטייבה, נתנו אישור.

לילי פוקמונסקי: אפילו המלצתי שאמא מגן אחד תעבוד בגן אחר.

לילי פוקמונסקי: לא בגן של הילד.

לילי פוקמונסקי: אבל זה מסבך אותם יותר, לכן ביקשנו באופן חריג שאם יש אמהות שמוכנות לעבוד במקום הסייעת שתעשנה את זה.

מיכאל מלכיאור: אז למה הגנים לא פתוחים?

לילי פוקמונסקי: כי הם מלוכלכים ולא בטיחותיים.

מיכאל מלכיאור: אם הם יכולים להתנדב לטפל בילדים, הם לא יכולים להתנדב לנקות את הגן?

יצחק מימון: ב- 18 באוקטובר, הוזמנתי על ידי ועד ההורים היישובי, הייתי שם יום שלם בסיור.

יצחק מימון: אי אפשר להיכנס לתוך בתי הספר והגנים במצב הנוכחי.

יצחק מימון: זה לא בעיה של סייעת, זה לא בעיה של מורה, זה לא בעיה של מנהל בית ספר.

יצחק מימון: הבעיה היא בעיה בטיחותית קשה, הבעיה היא בעיה תברואתית קשה, והבעיה היא גם שקבלנים עובדים בתוך בתי הספר כשהילדים מסתובבים שם.

יצחק מימון: במצב הנוכחי אסור.

יצחק מימון: אתה רואה פיגומים, אתה רואה קבלנים עובדים, אתה רואה חשמלאים שעובדים בתוך בתי הספר.

מיכאל מלכיאור: למה הם לא יכולים לעבוד אחרי שעות הלימודים?

יצחק מימון: שאלתי את השאלה הזו ותשובה לא קיבלתי.

יצחק מימון: פניתי לעיריית נתניה, לאגף התברואה בעיר נתניה שהם קשורים לעיר טייבה.

יצחק מימון: הבטיחו לי שאני אוציא אליהם מכתב וביום שלמחרת יגיעו ויבצעו סקר.

יצחק מימון: כלום לא קרה.

יצחק מימון: אתה מסתכל שם על אישורי הבטיחות שניתנו למנהלי בתי הספר.

יצחק מימון: מי חתום על האישור בטיחות, קב"ט.

יצחק מימון: קצין הבטחון חתום על אישור בטיחות.

יצחק מימון: אפילו לא איש הבטיחות.

יצחק מימון: תפסו איש בעירייה ואמרו לו תחתום.

יצחק מימון: הבנתי שהביאו אותו מאיזה אתר בנייה בגלל שהוא לא מקבל שכר וחייבו אותו לחתום על האישורים האלה, והאישורים האלה נמצאים, יש לי את האישורים האלה.

האני מנצור: אני יושב ראש ועד הורים בטייבה.

האני מנצור: אני רוצה להודות לחבר הכנסת טיבי על העלאת הנושא ולהודות לך על ההיענות.

האני מנצור: כבר חבריי סיפרו את מה שמתרחש בטייבה, הגדירו את זה טוב מאוד.

האני מנצור: לדעתי טייבה, אני רוצה להתריע שהיא מחנה פליטים בתוך מדינת ישראל.

האני מנצור: רציתי להתריע ולהאשים את משרד הפנים ואת משרד הבריאות על מה שמתרחש בטייבה, להטיל את האחריות עליהם.

האני מנצור: כי מצב כמו שהסברתי, ואני מודיע ללילי, שהיא העלתה את הנושא והיתה שם בשטח, והתריעה על זה, אני מאשים את משרד הבריאות ואת משרד הפנים על פתיחת בתי הספר, ומשרד החינוך.

האני מנצור: חל איסור מוחלט במצב הקיים של בתי הספר לפתוח אותם וגני ילדים.

האני מנצור: על פי חוזר מנכ"ל של משרד החינוך.

האני מנצור: אנחנו באים ומטילים את כל האחריות בידי הגורמים המוסמכים והאחראים על זה.

ג'וש גולדשמיט: אני לא נכנס לעניין הסייעות והגננות כי אנחנו לא מבינים בזה כל כך.

ג'וש גולדשמיט: אנחנו בענייני משרד הפנים.

מיכאל מלכיאור: הדברים מתנהלים שם כמו שצריך להיות?

ג'וש גולדשמיט: הדברים לא מתנהלים שם כמו שצריך להיות בגלל הרבה בעיות שהיו בעבר.

מיכאל מלכיאור: בעבר לא היה משרד הפנים?

ג'וש גולדשמיט: בעבר היה משרד הפנים.

ג'וש גולדשמיט: כרגע משרד הפנים מנסה לאמוד את היקף החובות, שהוא כנראה בין מאתיים לשלוש מאות מליון שקלים.

מיכאל מלכיאור: בזה השכנים שלנו מטפלים.

מיכאל מלכיאור: אנחנו אחראים על מערכת החינוך בעיר, אנחנו אחראים שיעשו דברים כחוק, שהמשכורות תגענה למי שצריך להגיע, ויש חוק שצובע את הכסף לחינוך.

מיכאל מלכיאור: אנחנו אחראים על זה שיפתחו את החשבון בנק שצריך בשביל להעביר את הכסף.

מיכאל מלכיאור: אנחנו גם אחראים שיבצעו את התיקונים הבטיחותיים.

מיכאל מלכיאור: הילדים בטייבה מגיע להם בדיוק אותה בטיחות כמו הילדים בתל אביב.

ג'וש גולדשמיט: ללא שום ספק.

מיכאל מלכיאור: לכן אם אתם שמתם אנשים שמופקדים על הנושא, והם היום אחראים, לא משנה אם זה ועדה קרואה או לא, אני לא נכנס לזה אפילו, אם היא ועדה גרועה או טובה, אבל זה היום חובתם והם לקחו על עצמם לדאוג לבטיחות ולתברואה של בתי הספר, של הגנים, זו החובה שלהם.

מיכאל מלכיאור: מה אתם עושים בתחום הזה?

ג'וש גולדשמיט: כפי שהתחלתי לומר, כיוון שהיו גרעונות ועדיין יש גרעונות מאוד גדולים ברשות החשבונות שלהם כמובן מעוקלים, לרבות דרך אגב חשבון חינוך, שכמובן קיים.

ג'וש גולדשמיט: אין דבר כזה רשות בלי חשבון חינוך.

מיכאל מלכיאור: ואין דבר כזה חשבון חינוך מעוקל?

ג'וש גולדשמיט: נכון.

ג'וש גולדשמיט: לכן יש עדכון מיום חמישי האחרון, שבית משפט בתל אביב הורה על צו הקפאת הליכים כך שיהיה אפשר בעצם להעביר כספים, יש לרשות הרבה כסף ממשרד הפנים, שהיא צריכה לקבל כמו כל רשות אחרת בארץ.

ג'וש גולדשמיט: רק שאי אפשר להעביר לה את הכסף.

ג'וש גולדשמיט: הצו הוא כרגע לחודש, הוא ניתן להארכה עד אחד עשר חודשים.

ג'וש גולדשמיט: כך שבעצם יהיה אפשר לפתוח מרווח נשימה וכן לאפשר לרשות לחיות.

ג'וש גולדשמיט: בכל הרמות, ברמת החינוך, הבטיחות.

ג'וש גולדשמיט: בינתיים דרך אגב מנסים עדיין להגיע להסדר עם עיריות אחרות שיתנו שירותים לרשות, כי המצב שם קטסטרופלי מכל בחינה שהיא, ואנחנו באמת מקווים שצו הקפאת ההליכים שניתן לפני מספר ימים, לפני שלושה ימים, יאפשר בעצם העברת כספים תקינה, להתחיל לשחרר את הלחץ.

מיכאל מלכיאור: מערכת החינוך לא תלוייה בצו הזה, היא מקבלת כסף צבוע שבו אסור ואי אפשר לנגוע.

ג'וש גולדשמיט: אסור, זו עבירה פלילית לנגוע בזה, אבל אי אפשר להעביר שום תקציב לרשות.

מיכאל מלכיאור: למה אי אפשר להעביר?

מיכאל מלכיאור: למה לא פתחו בעירייה חשבון חינוך?

ג'וש גולדשמיט: כי חשבון החינוך לא יהיה מוגן.

ג'וש גולדשמיט: הרעיון הוא, יש הרבה נושים לרשות, מטבע הדברים.

מיכאל מלכיאור: אבל לפי החוק חשבון החינוך הוא מוגן.

ג'וש גולדשמיט: כל כסף שניסו להעביר לטייבה, דרך אגב לפני הוועדה הקרואה.

אחמד טיבי: אגב אדוני, אני הגשתי הצעת חוק מיוחדת, קוראים לה חוק מיוחד טייבה, שעד עכשיו חתמו עליה שישים ואחד חברי כנסת מכל סיעות הבית, שמחייבת הקמת חשבון מוגן מעיקולים גם למערכת חינוך.

מיכאל מלכיאור: אני בעד, אבל מערכת חינוך, זה לא עובד ככה.

מיכאל מלכיאור: זה לא פעם ראשונה שאנחנו מטפלים בעיר שהיא בבעיה, וזה לא עובד ככה.

מיכאל מלכיאור: ואתם צריכים לעמוד על כך שהעירייה תעשה.

מיכאל מלכיאור: באו פה ממשרד החינוך, אמרו שזה המקום היחידי שהעירייה לא פתחה חשבון בחינוך.

מיכאל מלכיאור: אבל אני לא מבין למה אתם לא עומדים על זה שיעשו את זה.

מיכאל מלכיאור: למה משרד הפנים לא עומד על זה שיעשו את זה.

ג'וש גולדשמיט: משרד הפנים עובד על זה שיהיה חשבון מוגן.

ג'וש גולדשמיט: בינתיים אין חשבון מוגן.

ג'וש גולדשמיט: שיהיה חשבון מוגן זה לוקח זמן.

עווידה עבד אלג'באר: אני חושב שהמצב של טייבה הוא פועל יוצא של ליקויים של ניהול של משרד הפנים וגם של משרד החינוך, בניהול תקין של העירייה.

עווידה עבד אלג'באר: העירייה היא תחת פיקוח משרד הפנים.

עווידה עבד אלג'באר: היה חשב מלווה, נציג, מה לא היה.

מיכאל מלכיאור: למה החשב לא פתח את החשבון?

עווידה עבד אלג'באר: תשמע, זה תשאלו אותו, אני לא יודע למה.

מיכאל מלכיאור: אני שואל את משרד הפנים.

ג'וש גולדשמיט: אני לא יודע למה הוא לא פתח בעבר חשבון מוגן, וצריך לבדוק את זה, וגם רשמתי לי את זה.

ג'וש גולדשמיט: בנושא של משרד החינוך, איך הוא עובד ואיך הוא מעביר את הכספים הצבועים, אני לא יכול לתת את הפתרון למשרד החינוך.

ג'וש גולדשמיט: אבל ברמה של תקציבים, אני חייב להדגיש עוד פעם, לעיריית טייבה, דרך אגב יותר מרשויות אחרות, ולא פחות, בגלל כל העיקולים שהיו לאורך הזמן, יש הרבה כסף שמחכה לה לשחרור חשבונות.

עווידה עבד אלג'באר: גם אתה אחראי על כסף של החינוך.

עווידה עבד אלג'באר: למה, כי יש לך גם מבקר פנים.

עווידה עבד אלג'באר: מבקר פנים של העירייה שאכן הוא גם צריך לנהל כהלכה את העירייה, את התקציבים, את כל מה שמשתמע למערכת החינוך.

עווידה עבד אלג'באר: לדאבוני לא היה שום פיקוח ושום אפילו התחשבנות עם אלה שהפקירו את העיר.

טיבי מוחמד אמין: אדוני אני רוצה להגיד לך משהו, הבעיה היא לא משרד הפנים ולא משרד החינוך, הבעיה היא הם, האנשים שלנו שמטייחים על כל הבעיות שנמצאות.

טיבי מוחמד אמין: לא משרדי הממשלה המפקחים שלנו.

טיבי מוחמד אמין: האנשים שנמצאים במפתח לבתי הספר הם שמטייחים.

טיבי מוחמד אמין: הם לא מביאים את התמונה המדוייקת לבתי הספר שלנו.

טיבי מוחמד אמין: ואז כל הזמן אנחנו בפיגור של כמה שנים אחורה.

טיבי מוחמד אמין: זה עובדה.

טיבי מוחמד אמין: זו תמונה שלא מגיעה לוועדת החינוך בכנסת בדיון שהוא מופקד על זה.

מיכאל מלכיאור: אני מבין למה הוא לא מגיע.

עבאס זכור: התמונה שרואים עכשיו ומה ששומעים מהאחראי שחייב להיות כאן זה זלזול.

עבאס זכור: בזמן שמדברים על מחשב לכל תלמיד במדינת ישראל במגזר הערבי מדברים על כסא לכל תלמיד על ניקיון בכניסה לגן ילדים.

עבאס זכור: על בטיחות.

עבאס זכור: על ליקויים במצב כזה.

עבאס זכור: זה זלזול.

מיכאל מלכיאור: אנחנו נקבל החלטה בהתאם.

ג'מאל זחאלקה: ביקרתי בכמה בתי ספר בטייבה.

מיכאל מלכיאור: אולי אתה רוצה להציע שהשירות הלאומי יעבדו שם לנקות את בתי הספר?

ג'מאל זחאלקה: אני בעד זה שאנשים יעשו התנדבות, אבל אתה יודע אי אפשר לקיים מערכת חינוך בהתנדבות.

ג'מאל זחאלקה: תראה, עניין השיפוצים למשל, דובר על העניין הבטיחותי.

ג'מאל זחאלקה: אני יודע בוודאות שהעבודות בטייבה, אני דיברתי עם הקבלן, כי שמענו מהעירייה שהכל יהיה מוכן ערב פתיחת שנת הלימודים, הכל יהיה בסדר, והגענו כמה ימים לפני כן, הקבלן אמר לי אין סיכוי בעולם, אני צריך חודשים.

מיכאל מלכיאור: אבל הוא כן קיבל כסף בשביל לעשות את העבודה.

ג'מאל זחאלקה: אני לא יכול לדבר על תמונה כללית.

ג'מאל זחאלקה: אני יכול לדבר על מקום ספציפי של קבלן ספציפי שעשה שדיברתי איתו.

ג'מאל זחאלקה: הוא אומר שהוא הכין את בית הספר ברעננה ובכפר סבא טיפ טופ, ואחר כך התפנה לבוא לטייבה בשבוע האחרון.

ג'מאל זחאלקה: אי אפשר לעשות את הדבר הזה, אפילו אם יש כסף לעשות את זה בצורה נורמלית.

ג'מאל זחאלקה: עכשיו המצב שנוצר בטייבה הוא שבעצם אין עירייה שדואגת לחינוך.

ג'מאל זחאלקה: ואני חושב שמעבר לטענות, העירייה עשתה את זה, לא עשתה את זה, הסיפור הזה, אני חושב שאנחנו צריכים מה שקבענו כאן בוועדת החינוך, את הנורמה, שעל החינוך בארץ אחראי משרד החינוך.

ג'מאל זחאלקה: כלומר הנושא הזה, אנחנו לא מוכנים לקבל מצב שמגלגלים אחריות על גופים אחרים.

ג'מאל זחאלקה: הם צריכים לשבור את הראש איך לפתור את הבעיה.

מיכאל מלכיאור: בזמן האחרון היית פחות פה, אבל היית שומע שעל החינוך בארץ אחראי בדרך כלל או משרד האוצר, ובמקרה הזה משרד הפנים.

ג'מאל זחאלקה: אתה לא יכול להתאפק אלא להשמיע ל,י שלא הייתי בישיבות האחרונות.

ג'מאל זחאלקה: טוב, אני מודה לך שאתה מרגיש בהיעדרותי.

מיכאל מלכיאור: לא, אני פשוט חושב ששכחת, חשבת שעל החינוך אחראי משרד החינוך.

מיכאל מלכיאור: וזה מזמן כבר לא כך.

ג'מאל זחאלקה: אבל מדובר כאן בתנאי מינימום.

ג'מאל זחאלקה: לא מדבר אפילו בשיפור.

ג'מאל זחאלקה: בתנאי מינימום שלא קיימים בעיר טייבה.

ג'מאל זחאלקה: וזה לא יישוב קטן, זה יישוב ענק.

ג'מאל זחאלקה: וזה דרך אגב, אני רוצה שתבין, יכול להיות שדברים לא נאמרו.

ג'מאל זחאלקה: אני כבן כפר קרע בצפון המשולש, טייבה היתה המופת בשבילנו מבחינת לימודים.

ג'מאל זחאלקה: בשנות השישים רוב המורים שלימדו בבתי ספר ולימדו אותי הם היו מטייבה.

ג'מאל זחאלקה: זו היתה העיר הכי משכילה בארץ.

ג'מאל זחאלקה: היא התחילה, בשנות החמישים והשישים זו היתה העיר שיש בה החינוך הכי טוב.

ג'מאל זחאלקה: החבר'ה שלנו למדו בטייבה, מהיישוב שלנו.

ג'מאל זחאלקה: המורים שלימדו אותנו היו מטייבה.

ג'מאל זחאלקה: טייבה היתה מאור המשולש.

ג'מאל זחאלקה: מבחינת השכלה וחינוך היתה קנאות כמעט ביישוב הזה לעניין הזה.

ג'מאל זחאלקה: ואנחנו רואים בשנים האחרונות התדרדרות, שאיך אומרים, הגיעו מים עד נפש.

מיכאל מלכיאור: אני רוצה לסכם פה.

מיכאל מלכיאור: מה ששמענו, גם מחברי הכנסת שבדקו את הנושא וגם מההורים וגם ממחלקת החינוך בטייבה, קיבלנו תמונה עגומה ביותר, קשה ביותר, של המצב הכללי והמצב בפרט בגנים.

מיכאל מלכיאור: ולכן אנחנו דורשים ממשרדי הממשלה.

מיכאל מלכיאור: אגב אני מכניס גינוי חריף מאוד למשרד החינוך, אני מבקש שזה יגיע לשרת החינוך ולמנכ"לית מיידית, גינוי חריף מאוד על הזלזול בכנסת ישראל, על העניין שהמפקח לא מגיע לישיבה כל כך חשובה.

מיכאל מלכיאור: שגם אישר שיגיע כמובן, ולא הודיע כמובן שלא מגיע.

מיכאל מלכיאור: גינוי חריף מאוד.

מיכאל מלכיאור: מראה על זלזול בכנסת, מראה גם על זלזול בילדים של טייבה.

מיכאל מלכיאור: וזה אולי עוד יותר חמור מהזלזול בכנסת.

מיכאל מלכיאור: אנחנו דורשים מכם תוך שבוע ימים להביא לנו פה תכנית מקיפה איך אתם מבטיחים, שני דברים: אלף לימודים סדירים בכל הגנים בטייבה, ובית לסדר את המצב הבטיחותי והתברואתי שיש בגנים ובבתי הספר של טייבה.

מיכאל מלכיאור: יש לכם שבוע, זה יותר מידי זמן, הייתי צריך לעשות את זה תוך יומיים.

מיכאל מלכיאור: אבל מאחר ואני רוצה להיות מציאותי אתן לכם שבוע להביא בפני הוועדה תכנית איך אתם פתרתם את הבעייה.

מיכאל מלכיאור: יביאו את זה האנשים שאחראים במשרד הפנים ומשרד החינוך.

מיכאל מלכיאור: כי הם לקחו אחריות על זה.

מיכאל מלכיאור: שר הפנים ושרת החינוך יביאו לנו תוך שבוע איך הם מתכוונים לפתור את זה.

מיכאל מלכיאור: כי הילדים בטייבה הם לא הפקר.

מיכאל מלכיאור: והמצב שפה אלף ילדים בגנים לא לומדים, והמצב התברואתי, מה שאנחנו קיבלנו תאור פה בישיבה הזאת, זה מצב שאנחנו לא נחייה איתו.

מיכאל מלכיאור: ולכן ככה אני מציע שנחליט, יש לנו פה עוד שלושה חברתי כנסת.

אחמד טיבי: הסיכום מקובל, ישיבת המשך בעוד שבוע, שזה הרבה זמן אגב.

מיכאל מלכיאור: אני מקווה שלא נצטרך לעשות ישיבת המשך כי אני מקווה שנקבל דיווחים שהכל בסדר, אחרת אנחנו נעשה ישיבת המשך כי אנחנו לא נרשה את הדבר הזה.

מיכאל מלכיאור: זה לא יקום ולא יהיה במדינת ישראל הדבר הזה.

עווידה עבד אלג'באר: ברשות

עווידה עבד אלג'באר: כם אולי אני אוסיף עוד דברים.

עווידה עבד אלג'באר: מערכת החינוך של טייבה, וכבוד הרב היה גם בביקור בטייבה, הוא יודע מצב של טייבה, הייתי גם מלווה אותו, ודיברנו על בעיה של גילאי שלוש ארבע שלא נכנסים לצו.

עווידה עבד אלג'באר: יש לנו אלף תשע מאות ששים תלמידים שנמצאים בגילאי שלוש ארבע, תלמידים שלנו נמנעים מלקבל חינוך בגילאים האלה.

עווידה עבד אלג'באר: כי אנחנו נמצאים באשכול שלוש.

עווידה עבד אלג'באר: לצערי, אני חושב טייבה היום נמצאת אולי באשכול אחד.

עווידה עבד אלג'באר: אני חושב שלא צריך תמיד להסתמך על נתונים של למ"ס, אני לא חושב שזה מדעי מדוייק, של טייבה שיש מצב סוציו אקונומי מאוד חמור.

עווידה עבד אלג'באר: בנוסף גם החוק הזה נחקק ב-99' והיה צריך תוך עשר שנים.

מיכאל מלכיאור: אתה יכול לקרוא בחוק ההסדרים ותראה למה לא.

עווידה עבד אלג'באר: בסדר, אז אנחנו מתקרבים ל-2009 וזה לא קורה בכלל בטייבה לגילאי שלוש וארבע.

עווידה עבד אלג'באר: גם לגבי שכירות.

עווידה עבד אלג'באר: לא יתכן שאנחנו נמצאים במאה העשרים ואחת ויש לנו לא רק גנים, גם כיתות לימוד, יש לנו עשרים ושש כיתות לימוד שכורות, השנה, גם השנה יתווספו ובשנה הבאה יתווספו עוד שבע או שמונה כיתות שזה מגיע לשלושים ושבע כיתות.

עווידה עבד אלג'באר: שלושים ושבע יהיה חסר.

מיכאל מלכיאור: אנחנו לקראת סגירת הישיבה, קיבלנו החלטות מוסכמות.

מיכאל מלכיאור: אני לא יכול לפתוח את כל הנושאים שדורשים טיפול.

מיכאל מלכיאור: השכרת גנים זה בעיה, במיוחד במגזר הערבי, אבל בכלל בעיה בכל הארץ.

מיכאל מלכיאור: זה דבר שלא צריך להתקיים.

מיכאל מלכיאור: אני מבקש, רק על הנקודה הראשונה, כי חבר הכנסת זחאלקה ראיתי שיש לך איזה רעיון או הצעה בנושא של האשכול.

ג'מאל זחאלקה: בעניין האשכולות הסטנדרטים נקבעים לא שנה בשנה.

ג'מאל זחאלקה: כלומר לא לוקחים את הנתונים של השנה הזו, כלומר האחרונים, אולי מסתמכים על נתונים קצת יותר ישנים.

ג'מאל זחאלקה: אז לוקחים אחורה, וכשהמצב, למשל בכמה יישובים, אנחנו יודעים שהמצב בטייבה התדרדר, אבל אתה לא יכול, כי הם מסתמכים על נתונים ישנים.

ג'מאל זחאלקה: אני חושב שנושא כזה זה לא דורש שינוי חקיקה אלא הידברות עם משרד החינוך שיהיה מעודכן.

מיכאל מלכיאור: אני מציע כך, פה בנושא הזה רוצה להיות פחות נחרץ, רוצה להציע למשרד החינוך מיידית לעשות בדיקה עדכנית של האשכול של טייבה, וסמ'קב ויראו שהמצב העדכני, כפי כל הסימנים זה כך צריך להיות, לפי המצב העדכני, האשכול בטייבה זה או אשכול אחד או שניים, אז מיידית גם להכניס את הילדים שלוש ארבע לתוך הצו, כדי שנוכל קצת לעזור לילדים במצב סוציו-אקונומי כל כך קשה, אני חושב שזה מתבקש.

מיכאל מלכיאור: ולכן גם על הנושא הזה, זו בקשה ממשרד החינוך שאנחנו רוצים לקבל תשובה לבקשה הזאת גם כן, וניתן שבועיים לתשובה לבקשה הזאת, לעשות בדיקה של האשכול.

מיכאל מלכיאור: אם הם רוצים הארכה של זמן יותר, בגלל שזה לוקח זמן והבירוקרטיה הזאת ניתן להם את הזמן לעשות את זה.

מיכאל מלכיאור: אבל חייבים לעדכן לגבי טייבה.

מיכאל מלכיאור: תודה רבה, אני מודה לכולכם על הישיבה.